CELEX: 32014D0249
Language: et
Date: 2014-04-28 00:00:00
Title: 2014/249/EL: Komisjoni rakendusotsus, 28. aprill 2014 , millega tunnistatakse Hongkongi õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega  EMPs kohaldatav tekst

3.5.2014   
            
            
               ET
            
            
               Euroopa Liidu Teataja
            
            
               L 132/76
            
         KOMISJONI RAKENDUSOTSUS,
   28. aprill 2014,
   millega tunnistatakse Hongkongi õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
   (EMPs kohaldatav tekst)
   
      (2014/249/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 5 lõiget 6,
   ning arvestades järgmist:
   
               (1)
            
            
               22. oktoobril 2012 tegi komisjon Euroopa Väärtpaberiturujärelevalvele (ESMA) ülesandeks anda nõu Hongkongi reitinguagentuuride õigus- ja järelevalveraamistiku tehnilise hindamise osas.
            
         
               (2)
            
            
               Oma 31. mai 2013. aasta tehnilises nõuandes märkis ESMA, et tema järelduste kohaselt on Hongkongi reitinguagentuuride õigus- ja järelevalveraamistik võrreldav määruses (EÜ) nr 1060/2009 sätestatud raamistikuga.
            
         
               (3)
            
            
               Vastavalt määruse (EÜ) nr 1060/2009 artikli 5 lõike 6 teisele lõigule peavad selleks, et kolmanda riigi õigus- ja järelevalveraamistikku saaks pidada samaväärseks kõnealuse määruse nõuetega, olema täidetud kolm tingimust.
            
         
               (4)
            
            
               Esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ja nende tegevuse üle tuleb teostada regulaarselt ja pidevalt tõhusat järelevalvet. Hongkongi reitinguagentuuride õigus- ja järelevalveraamistik koosneb väärtpaberite ja futuuride määrusest ning krediidireitingu teenuseid pakkuvate isikute käitumisjuhendist, mille asjakohased muudatused jõustusid 1. juunil 2011. Reitinguagentuuridelt ja nende reitinguanalüütikutelt, kes pakuvad Hongkongis krediidireitingu teenuseid, nõutakse krediidireitingu teenuste pakkumiseks tegevusluba ning nende üle teostab järelevalvet Hongkongi väärtpaberi- ja futuurikomisjon. Hongkongi õigus- ja järelevalveraamistik annab väärtpaberi- ja futuurikomisjonile ulatuslikud volitused, mis võimaldavad tal uurida, kas reitinguagentuurid täidavad õigusaktidest tulenevaid kohustusi. Väärtpaberi- ja futuurikomisjon saab kohustada nii asjaomaste õigusaktide reguleerimisalasse kuuluvaid kui ka mittekuuluvaid isikuid esitama teavet ja dokumente, mis on uurimise seisukohast asjakohased, sealhulgas kauplemis-, panga-, telefoni- ja internetiväljavõtteid ning teavet tegelikult kasu saavate omanike kohta. Kõnealuseid volitusi saab kasutada nii uurimisaluste isikute suhtes kui ka isikute suhtes, kelle puhul väärtpaberi- ja futuurikomisjonil on põhjendatult alust arvata, et nende käsutuses on teave, mis on uurimise seisukohast asjakohane. Lisaks sellele on väärtpaberi- ja futuurikomisjonil juhul, kui esineb oht, et tõendid võidakse hävitada või kõrvaldada või uurimisalune isik võib põgeneda, või on muud kahtlused, õigus siseneda nii asjaomaste õigusaktide reguleerimisalasse kuuluvate kui ka mittekuuluvate isikute eravalduses olevatesse ruumidesse, tingimusel et ta on selleks saanud kohtuorganilt läbiotsimisorderi. Väärtpaberi- ja futuurikomisjonil on ka täielikud volitused võtta kriminaal-, tsiviil- ja haldusõiguslikke ning muid meetmeid. Need hõlmavad haldusvolitusi väärtpaberi- ja futuurikomisjonilt tegevusloa saanud või tema juures registreeritud isikutele distsiplinaarkaristuste määramiseks, samuti kõnealustele isikutele äritegevusega seonduvate piirangute kehtestamiseks, nende tegevusloa või registreeringu tühistamiseks või peatamiseks, neile noomituse tegemiseks, kohustuste panemiseks või nende trahvimiseks maksimaalselt 10 miljoni Hongkongi dollari või kolmekordse teenitud kasumi või välditud kahjumi suuruses summas. Väärtpaberi- ja futuurikomisjonil on ka õigus taotleda asjaomaselt kohtult ettekirjutusi või heastamiskorraldusi. Lisaks kohapealsetele kontrollidele teostab ta tegevusloa saanud reitinguagentuuridega suhtluse kaudu ka mittekohapealset järelevalvet, et saada aru nende ärimudelitest ja kavadest ning nende tegevusega kaasnevatest riskidest, eesmärgiga teha kindlaks nende äritegevusest tulevad riskid ja neid hinnata. Tegevusloa saanud reitinguagentuuride kohta kogutakse teavet väärtpaberi- ja futuurikomisjonile esitatavate dokumentide kaudu, mille hulka kuuluvad muu hulgas auditeeritud raamatupidamise aastaaruanded ja kontrollülevaatuste aastaaruanded. Samuti võtab väärtpaberi- ja futuurikomisjon järelmeetmeid kaebuste ja rikkuja enda poolt teatatud rikkumiste suhtes. Kuna Hongkongi reitinguagentuuride suhtes kohaldatav kord hakkas kehtima 1. juunil 2011, on kõik tegevusloa saanud reitinguagentuurid väärtpaberi- ja futuurikomisjoni pideva järelevalve all ja tema täidesaatvad volitused on kohaldatavad nende kõigi suhtes. Väärtpaberi- ja futuurikomisjoni ja ESMA vahel sõlmitud koostöölepinguga on ette nähtud teabe vahetamine seoses piiriüleste reitinguagentuuride suhtes võetud täitmise tagamise ja järelevalvemeetmetega. Selle põhjal tuleks pidada Hongkongi reitinguagentuuride suhtes kohaldatavaid tegevusloa saamise või registreerimise nõudeid samaväärseteks määruses (EÜ) nr 1060/2009 sätestatud nõuetega ning nende suhtes kohaldatavat järelevalve- ja täitmise tagamise korda tõhusalt kohaldatuks ja jõustatuks.
            
         
               (5)
            
            
               Teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad eeskirjad, mis on samaväärsed määruse (EÜ) nr 1060/2009 artiklites 6–12 ja I lisas sätestatutega, välja arvatud nendega, mis on sätestatud artiklites 6a, 6b, 8a, 8b, 8c ja 11a ning I lisa B jao punkti 3 alapunktis ba ning punktides 3a ja 3b. Selle tingimuse täitmise hindamisel tuleks nõuetekohaselt arvesse võtta Euroopa Parlamendi ja nõukogu määruse (EL) nr 462/2013 (2) artikli 2 lõiget 1, kus on sätestatud, mis kuupäevast alates teatavaid määruse (EÜ) nr 1060/2009 sätteid kohaldatakse. Hongkongi õigus- ja järelevalveraamistikuga on sätestatud üksikasjalikud äriühingu üldjuhtimise nõuded. Peamine vastutus reitinguagentuuripoolse asjakohaste käitumisnormide täitmise ja nõuetekohaste protseduuride järgimise eest lasub direktorite nõukogul ja reguleeritud tegevuse eest vastutavatel juhtivtöötajatel. Reitinguagentuuril peab olema kaks vastutavat juhtivtöötajat, kes peavad mõlemad olema väärtpaberi- ja futuurikomisjoni poolt heaks kiidetud ja kellest väärtpaberite ja futuuride määruse kohaselt peab vähemalt üks olema tegevdirektor. Kehtestatud on ulatuslikud huvide konflikte käsitlevad sätted, millega nõutakse reitinguagentuuridelt huvide konfliktide kindlakstegemist ja kõrvaldamist või juhtimist ning seda, et nende töökorraldusega oleks tagatud, et nende ärihuvid ei kahjusta nende krediidireitingute sõltumatust ja täpsust; samuti on kõnealuste sätetega ette nähtud organisatsioonilised, sealhulgas tegevuse edasiandmisele, arvestuse pidamisele ja konfidentsiaalsusele esitatavad nõuded. Organisatsiooniliste nõuetega seoses sätestatakse väärtpaberi- ja futuurikomisjoni üldises juhendis ja krediidireitingu teenuseid pakkuvate isikute käitumisjuhendis nõuded, mida reitinguagentuurid peavad täitma näiteks seoses tegevuspõhimõtete ja protseduuridega, millega tagatakse õigusaktidest tulenevate kohustuste ning alalise ja tõhusa vastavuskontrolli funktsiooni täitmine. Samuti nõutakse reitinguagentuuridelt, et nad looksid läbivaatamise funktsiooni, mis vastutab krediidireitingute andmise metoodika ja mudelite ning nende oluliste muutuste perioodilise läbivaatamise eest. Hongkongi õigus- ja järelevalveraamistikuga on ette nähtud mitmesugused avalikustamisnõuded, näiteks krediidireitingute üldsusele avalikustamine ning krediidireitingute andmise ja kõrvaltegevuste iga-aastane üldsusele avalikustamine. Seega peaks Hongkongi õigus- ja järelevalveraamistikuga saavutatama seoses huvide konfliktide juhtimise, reitinguagentuurile vajalike organisatsiooniliste protsesside ja protseduuride, krediidireitingute ja nende andmise metoodika kvaliteedi, krediidireitingute avalikustamise ja krediidireitingualase tegevuse üldise ja perioodilise avalikustamisega samad eesmärgid kui määrusega (EÜ) nr 1060/2009. Seega peaks Hongkongi raamistik pakkuma reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
            
         
               (6)
            
            
               Kolmanda tingimuse kohaselt tuleb kolmanda riigi õiguskorraga ära hoida kolmanda riigi järelevalveasutuste ja muude ametiasutuste sekkumist krediidireitingute sisusse ja metoodikasse. Väärtpaberite ja futuuride määruse jagudes 4 ja 5 on sätestatud väärtpaberi- ja futuurikomisjoni regulatiivsed eesmärgid ning tema ülesanded ja õigused, mis ei hõlma õigust sekkuda ühegi reitinguagentuuride poolse krediidireitingu andmisse ega nende reitingute andmise metoodikasse. Nii palju kui oli võimalik kindlaks teha, puuduvad õigussätted, mis annaksid väärtpaberi- ja futuurikomisjonile või muule ametiasutusele õiguse mõjutada krediidireitingute sisu või metoodikat.
            
         
               (7)
            
            
               Hinnatud tegureid silmas pidades saab Hongkongi reitinguagentuuride õigus- ja järelevalveraamistikku pidada vastavaks määruse (EÜ) nr 1060/2009 artikli 5 lõike 6 teises lõigus sätestatud tingimustele. Seepärast tuleks Hongkongi reitinguagentuuride õigus- ja järelevalveraamistikku pidada samaväärseks määrusega (EÜ) nr 1060/2009 loodud õigus- ja järelevalveraamistikuga. Komisjon, keda ESMA teavitab, peaks jätkuvalt jälgima Hongkongi reitinguagentuuride õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist.
            
         
               (8)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EÜ) nr 1060/2009 artikli 5 kohaldamisel käsitatakse Hongkongis kehtivat reitinguagentuuride õigus- ja järelevalveraamistikku samaväärsena määruse (EÜ) nr 1060/2009 nõuetega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 28. aprill 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 302, 17.11.2009, lk 1.
   
      (2)  Euroopa Parlamendi ja nõukogu määrus (EL) nr 462/2013, 21. mai 2013, millega muudetakse määrust (EÜ) nr 1060/2009 reitinguagentuuride kohta (ELT L 146, 31.5.2013, lk 1).